[]ข้อ 10. การควบคุมภายใน

คณะกรรมการบริษัท ได้มอบหมายให้คณะกรรมการตรวจสอบ มีหน้าที่ และความรับผิดชอบ
ในการสอบทานความเหมาะสม
และประสิทธิผลของระบบการควบคุมภายในที่ฝ่ายบริหารของบริษัทจัดให้มีขึ้น เพื่อให้มั่นใจว่า
ระบบการควบคุมภายในของบริษัทดีเพียงพอที่จะช่วยลดความเสี่ยงในการทำธุรกิจ
สามารถช่วยปกป้องคุ้มครองทรัพย์สินของบริษัทจากการสูญหาย หรือนำไปใช้โดยบุคคล
ที่ไม่มีอำนาจหน้าที่ ช่วยให้บุคลากรของบริษัทปฏิบัติตามกฎหมาย และข้อบังคับที่เกี่ยวข้อง และ
ช่วยให้รายงานทางการเงินมีความถูกต้อง น่าเชื่อถือ
ตลอดจนช่วยในการปกป้องคุ้มครองเงินลงทุนของผู้ถือหุ้น

คณะกรรมการตรวจสอบ ได้สอบทานความเหมาะสม และประสิทธิผลของระบบการควบคุมภายใน
และการตรวจสอบภายใน โดยการพิจารณาร่วมกับผู้ตรวจสอบภายใน
และมีการรายงานต่อคณะกรรมการบริษัท เพื่อทราบ หรือพิจารณาในทุกไตรมาส ซึ่งในปีที่ผ่านมา
คณะกรรมการตรวจสอบได้แสดงความเห็น และให้คำแนะนำต่อฝ่ายบริหารในเรื่องที่เป็นสาระสำคัญ
นอกจากนี้จากการประชุมร่วมกับผู้สอบบัญชีภายนอก คือบริษัท บัญชีกิจ จำกัด
ซึ่งเป็นผู้ตรวจสอบงบการเงินประจำปี 2548 ได้ให้ความเห็นว่า
ในภาพรวมของระบบการควบคุมภายในของบริษัทอยู่ในระดับที่น่าพอใจ ไม่พบ
ข้อบกพร่องที่จะมีผลกระทบอย่างเป็นสาระสำคัญต่อการแสดงความเห็นของผู้สอบบัญชีในงบการเงิน

ในการประชุมคณะกรรมการบริษัท ครั้งที่ 1/2549 เมื่อวันที่ 25 มกราคม 2549 โดยมี
คณะกรรมการตรวจสอบเข้าร่วมประชุมด้วย
คณะกรรมการได้สอบทานความมีประสิทธิผลของระบบการควบคุมภายในของบริษัท
โดยพิจารณาจากองค์ประกอบหลักของระบบการควบคุมภายใน 5 ประการ ได้แก่
องค์กรและสภาพแวดล้อม การบริหารความเสี่ยง การควบคุมการปฏิบัติงาน ของฝ่ายบริหาร
ระบบสารสนเทศ และการสื่อสารข้อมูล และระบบการติดตาม คณะกรรมการบริษัท เห็นว่า
บริษัทได้ปฏิบัติตามองค์ประกอบของระบบการควบคุมภายในอย่างเหมาะสมแล้ว ทั้ง 5 ประการ

[]รายงานการกำกับดูแลกิจการของคณะกรรมการตรวจสอบ

ประจำปี 2548

ในรอบปี 2548 คณะกรรมการตรวจสอบ ได้ปฏิบัติหน้าที่ตามขอบเขต หน้าที่ และความรับผิดชอบ
ที่ได้รับมอบหมายจากคณะกรรมการบริษัท โดยได้จัดให้มีการประชุมรวมทั้งสิ้น 8 ครั้ง
และได้เสนอรายงานผลการดำเนินงานของคณะกรรมการตรวจสอบต่อคณะกรรมการบริษัท
เพื่อทราบและพิจารณา โดยสรุปสาระสำคัญ ได้ดังนี้

-   สอบทานงบการเงินรายไตรมาส และงบการเงิน ประจำปี 2548 ของบริษัท
    คณะกรรมการตรวจสอบ ได้ประชุมร่วมกับผู้สอบบัญชีฯ
    เพื่อพิจารณาสอบทานรายงานทางการเงินของผู้สอบบัญชีฯ งบการเงินประจำไตรมาส
    และงบการเงิน ประจำปี 2548 ให้มีความถูกต้อง ครบถ้วน เป็นไปตามหลักการบัญชี
    ที่รับรองทั่วไป

-   สอบทานระบบการควบคุมภายใน คณะกรรมการตรวจสอบ ได้สอบทาน
    และประเมินความเพียงพอ ของระบบการควบคุมภายใน
    พิจารณาให้ความเห็นชอบต่อแผนการตรวจสอบ ประจำปี 2549 ของสำนักตรวจสอบภายใน
    สอบทานรายงานผลการดำเนินงาน และกำกับดูแลงานตรวจสอบภายใน รวมทั้ง การติดตาม
    และพิจารณาผลการแก้ไขปรับปรุงของฝ่ายบริหารตามที่ได้ให้ข้อเสนอแนะไป
    เป็นประจำทุกไตรมาส

-   สอบทานการปฏิบัติตามข้อกำหนดของทางการ และกฎหมายที่เกี่ยวข้องกับธุรกิจ
    คณะกรรมการตรวจสอบ มีการสอบทานผลการดำเนินงานว่า
    ได้มีการปฏิบัติตามข้อกำหนดของทางการ และกฎหมาย ที่เกี่ยวข้องกับธุรกิจ
    เป็นประจำทุกไตรมาส

-   การประเมินผลการปฏิบัติงานตนเองของคณะกรรมการตรวจสอบ คณะกรรมการตรวจสอบ
    ได้พิจารณาประเมินผลการปฏิบัติงานตนเอง(Self Assessment)
    เกี่ยวกับการปฏิบัติตามหน้าที่
    และความรับผิดชอบทั้งเรื่องที่ปฏิบัติงานและประสิทธิผลในการปฏิบัติงาน
    เพื่อให้สอดคล้องกับแนวทางปฏิบัติที่ดีของคณะกรรมการตรวจสอบพร้อมทั้ง
    ได้รายงานผลการประเมินฯ ให้คณะกรรมการบริษัท รับทราบด้วย

-   การพิจารณาคัดเลือกและเสนอแต่งตั้งผู้สอบบัญชีของบริษัท คณะกรรมการตรวจสอบ ได้เสนอ
    ต่อคณะกรรมการบริษัท แต่งตั้ง นางยงอยู่ กระแสสินธุวานนท์ หรือนางสุวนีย์ กิตติปัญญางาม
    แห่งบริษัท บัญชีกิจ จำกัด เป็นผู้สอบบัญชี ประจำปี 2548 เพื่อขออนุมัติต่อที่ประชุมสามัญผู้ถือหุ้น
    ประจำปี ต่อไป

  ในนามคณะกรรมการตรวจสอบ

  ……………………………....

(นางแสงสว่าง มัลลิกะมาส)

  ประธานคณะกรรมการตรวจสอบ

  บริษัท ยูเนี่ยนพลาสติก จำกัด (มหาชน)

___________________________